钦定古今图书集成/理学汇编/学行典/第238卷 > 锺离瑾
## 钦定古今图书集成/理学汇编/学行典/第238卷 > 锺离瑾

按魏泰《东轩笔录》：余为儿童时，尝闻祖母集庆郡太
君陈夫人言：“江南有国日，有县令锺离君与县令许
君结姻。锺离女将出适，买一婢以从嫁。一日，其婢执
箕帚治地，至堂前，熟视地之窊处，恻然泣下。锺离君
适见，怪问之，婢泣曰：‘幼时我父于此穴地为球窝，道
我戏剧岁久矣，而窊处未改也’。锺离君惊曰：‘父何人’？”
婢曰：“我父乃两考前县令也。身死家破，我遂落民闲，
而更卖为婢。”锺离君遽呼牙侩问之，复质于老吏，是
得其实。是时许令子纳采有日，锺离君遽以书抵于
令而止其子，且曰：“吾买婢得前令之女，吾特怜而悲
之，义不可久辱，当辍吾女之奁篚，先求婿以嫁前令
之女也。更俟一年，别为吾女营办嫁资，以归君子，可
乎？”许君答书曰：“蘧伯玉耻独为君子，何自专仁义？愿
以前令之女配吾子，然后君别求良缘，以嫁君女。”于
是前令之女卒归许氏。祖母语毕，叹曰：此等事前辈
之所常行，今则不复见矣。予时尚幼，恨不记二令之
名，姑书其事，亦足以激天下之义也。〈一云锺离名瑾合肥人〉